CELEX: 32015D2395
Language: sk
Date: 2015-12-10 00:00:00
Title: Vykonávacie rozhodnutie Rady (EÚ) 2015/2395 z 10. decembra 2015, ktorým sa mení vykonávacie rozhodnutie 2010/99/EÚ, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty

18.12.2015   
            
            
               SK
            
            
               Úradný vestník Európskej únie
            
            
               L 332/140
            
         VYKONÁVACIE ROZHODNUTIE RADY (EÚ) 2015/2395
   z 10. decembra 2015,
   ktorým sa mení vykonávacie rozhodnutie 2010/99/EÚ, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 291 ods. 2,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Listom, ktorý Komisia zaevidovala 1. apríla 2015, Litovská republika požiadala o povolenie naďalej uplatňovať opatrenie, ktoré sa odchyľuje od článku 193 smernice 2006/112/ES, ktorým sa upravuje osoba povinná zaplatiť daň z pridanej hodnoty (DPH) daňovým úradom.
            
         
               (2)
            
            
               V súlade s článkom 395 ods. 2 smernice 2006/112/ES Komisia listom z 18. mája 2015 informovala o žiadosti predloženej Litvou ostatné členské štáty. Listom z 20. mája 2015 Komisia oznámila Litve, že má všetky informácie potrebné na posúdenie danej žiadosti.
            
         
               (3)
            
            
               Rozhodnutím Rady 2006/388/ES (2) sa Litve okrem iného povolilo, aby povinnosť zaplatiť splatnú DPH z dodávok tovaru a poskytovania služieb v prípade konkurzného konania alebo reštrukturalizačného konania pod súdnym dohľadom, ako aj v prípade dodávok dreva, niesli príjemcovia.
            
         
               (4)
            
            
               Obdobie uplatňovania odchyľujúceho sa opatrenia bolo dvakrát predĺžené, a to vykonávacími rozhodnutiami Rady 2010/99/EÚ (3) a 2012/704/EÚ (4).
            
         
               (5)
            
            
               Vyšetrovania a analýzy v súvislosti s uplatňovaním tohto mechanizmu, ktoré vykonali litovské daňové úrady, poukázali na účinnosť daného odchyľujúceho sa opatrenia.
            
         
               (6)
            
            
               Komisia usudzuje, že právna a skutková situácia, ktorá opodstatňovala uplatňovanie odchyľujúceho sa opatrenia, sa nezmenila a naďalej pretrváva. Litve by sa preto malo povoliť uplatňovať toto opatrenie ďalšie obmedzené obdobie.
            
         
               (7)
            
            
               Ak bude Litva považovať ďalšie predĺženie odchyľujúceho sa opatrenia na obdobie po roku 2018 za potrebné, mala by najneskôr 31. marca 2018 predložiť Komisii hodnotiacu správu spolu so žiadosťou o predĺženie platnosti s cieľom ponechať Komisii dostatok času na preskúmanie žiadosti.
            
         
               (8)
            
            
               Odchyľujúce sa opatrenie nebude mať žiadny negatívny vplyv na vlastné zdroje Únie plynúce z DPH.
            
         
               (9)
            
            
               Vykonávacie rozhodnutie 2010/99/EÚ by sa preto malo zodpovedajúcim spôsobom zmeniť,
            
         PRIJALA TOTO ROZHODNUTIE:
   Článok 1
   V článku 2 vykonávacieho rozhodnutia 2010/99/EÚ sa druhý odsek nahrádza takto:
   
      „Uplatňuje sa do 31. decembra 2018.
      Prípadná žiadosť o predĺženie opatrenia stanoveného v tomto rozhodnutí sa Komisii predloží do 31. marca 2018 a pripojí sa k nej správa o uplatňovaní daného opatrenia.“
   
   Článok 2
   Toto rozhodnutie je určené Litovskej republike.
   
      V Bruseli 10. decembra 2015
      
         
            Za Radu
         
         
            predseda
         
         F. BAUSCH
      
   
   
      (1)  Ú. v. EÚ L 347, 11.12.2006, s. 1.
   
      (2)  Rozhodnutie Rady 2006/388/ES z 15. mája 2006, ktorým sa Litovskej republike povoľuje uplatňovanie opatrenia odchylne od článku 21 šiestej smernice 77/388/EHS o zosúladení právnych predpisov členských štátov týkajúcich sa daní z obratu (Ú. v. EÚ L 150, 3.6.2006, s. 13).
   
      (3)  Vykonávacie rozhodnutie Rady 2010/99/EÚ zo 16. februára 2010, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 45, 20.2.2010, s. 10).
   
      (4)  Vykonávacie rozhodnutie Rady 2012/704/EÚ z 13. novembra 2012, ktorým sa mení a dopĺňa vykonávacie rozhodnutie 2010/99/EÚ, ktorým sa Litovskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 319, 16.11.2012, s. 7).